**Әхлак тәрбиясе бирүдә**

**Ризаэддин бине Фәхреддин киңәшләреннән файдалану**

(ата – аналар җыелышы )

ТР Саба муниципаль районы

Юлбат урта гомумбелем бирү

мәктәбенең югары категорияле

татар теле һәм әдәбияты укытучысы

**Галимуллина Дания Гайфетдин кызы**

2013ел

Күренекле фикер иясе, мәгърифәтче Ризаэддин бине Фәхреддин бөтен булмышын халыкка хезмәт итүгә багышлаган, гомере буе туган халкына якты нур чәчеп яшәгән мәшһүр татар галиме, әдип, педагог, журналист, шәрык белгече, философ та була. Үзенең эшчәнлеген һәм фәнни хезмәтләрен тулысынча татар халкының аң-белем дәрәҗәсен, әхлакый тәрбиясен күтәрү максатларына хезмәт итүгә багышлый. Хезмәтләрендә, милләтне аң-белемле һәм һөнәрле итү белән бергә, әдәп-әхлак ягыннан тәрбияләүгә зур игътибар бирә. Камил кеше тәрбияләү – Р. Фәхреддин эшчәнлегенең төп асылы. “Кеше булу өчен, - ди ул, - гыйлем белән күркәм холык кирәктер, һәм дә боларны бер-берләреннән аеру дөрес булмас.”

Хәзерге вакытта балаларда милли үзаң тәрбияләү, туган телгә мәхәббәт уяту, рухи яктан бай, физик яктан камил булган шәхес тәрбияләү иң мөһим проблемаларның берсе булып тора. Ә моңа ничек ирешергә? Кайдан юнәлеш алырга, нәрсәгә таянырга? Бу сорау бүген һәммәбезне бердәй борчый. Дөресен әйтергә кирәк, бүген белем алучы укучыларның әби-бабалары бик күбесе коммунистик идеология чорында тәрбияләнгән буын. СССР дигән бөек дәүләтебез таркалгач, дистә еллар дәвамында пионер кануннары, комсомол, партия уставлары нигезендә аерым шәхесләргә табынып яшәгән буын да рухи-әхлакый яктан таркалды. Әле моңа кадәр чит ил фильмнары, язучылар әсәрләре, матбугатта басылган язмалар аша безгә мәгълүм булган капитализмның коточкыч күренешләре – кеше талау, эчүчелек, наркомания, фахишәлек, үтереш һ.б.ш. җинаятьчел фактлар бүген гадәти хәлгә әйләнеп бара. Кайчандыр безгә әби-бабаларыбыздан ишетелгән, ахыр заманда ата - улны, ана кызны белмәс дигән раслаулар бүген килеп чынбарлыкка әверелде. Менә шундый катлаулы чорда әхлагыбызны торгызу, аны саклап калу, киләчәк буыннарны какшамас дәрәҗәдә әхлаклы итү мәсьәләсе бөтен киеренкелеге белән безнең алга килеп басты.

Бөек педагог Р. Фәхреддиннең тәрбия-әхлак мәсьәләләренә багышланган унбер исемдәге 70 тән артык китабы барлыгы мәгълүм. Әлбәттә, һәр үрнәк әти-әни танылган педагогларның хезмәтләрен өйрәнеп утыра дип әйтеп булмый. Әмма бөек педагогларның хезмәтләренә шундый ата-аналарның тормыш тәҗрибәсе нигез булып торганына шик юк.

Бүгенге катлаулы тормышта бала тәрбияләү – гаять авыр һәм үтә җаваплы. Беренчедән, гаиләне тәэмин итәр өчен, ата-ана берничә урында эшли, яки киресенчә, кайсы да булса берсе эшләми; икенчедән, бала шәхесенә тирәлекнең (урам, телевизор, компьютер һ.б.) йогынтысы искиткеч көчле; өченчедән, бүген яшь гаиләләрнең күбесе аерым яшәүне хуп керә, димәк, бала әби-бабай тәрбиясеннән мәхрүм ителә. Кызганычка каршы, тагын бер сәбәпне әйтми булмый. Бу – ата-аналарның үзләренең үк компьютерга берегеп утырулары, телесериаллардан аерыла алмавы. Кыскасы, бала тәрбияләргә игътибар да җитми, вакыт та калмый. Ә Ризаэддин Фәхреддин менә нәрсә ди: “Малны табарга мөмкин, әмма бушка узган вакытны кире кайтарып алырга мөмкин түгел. Дөньяда иң үкенечле сүз – “вакыт үтте”- дигән сүз.” Балаларыбызны дикъкать белән тәрбияләргә, яхшылык вә әдәпкә өйрәтеп, күркәм табигатьләргә гадәтләндерергә, холыкларын гүзәлләндерергә, өс-башларыннан артыграк гакылларын тәрбия итәргә бирелгән вакытның заяга үтүе, ай-һай, аяныч нәтиҗәләргә китерергә мөмкин!

Ата һәм ана! Бала өчен алардан да якын, алардан да кадерле кем бар? Баланың шәхес булып җитлегүе әнә шул әти-әни арасындагы мөнәсәбәтләргә, аларның үз-үзләренең тотышына, эшкә, тирә-юньдәгеләргә мөнәсәбәтләренә бәйле. Димәк, бала – ата-аналардагы булган әхлакый сыйфатларның тере чагылышы.

Хөрмәтле әти-әниләр, Ризаэддин Фәхреддинең түбәндәге асыл фикерләренә дә игътибарлы булсагыз иде: “Алтыннан бәһале, оҗмах нигъмәтләреннән кадерле булган нәрсә – тәрбияле баладыр. Тәрбияле бала дөньяда җанга шатлык вә ахирәттә йөзгә аклык китерер”. Никадәр тирән мәгънәгә ия бу сүзләр.

Укыту-тәрбия эшендә Р.Фәхреддин киңәшләрен, хезмәтләрен файдалану һәрчак үзен аклый. Аның тәрбия өлкәсенә караган фәнни хезмәтләре генә түгел, ә әдәби иҗаты да әдәп-әхлак ягыннан киләчәк буынны тәрбияләүдә зур әһәмияткә ия. Аның “Сәлимә яки Гыйффәт”, “Әсма яки Гамәл вә җәза” кебек маҗаралы сюжетка һәм кискен конфликтка корылган бу әсәрләре намуслы хезмәт, югары әхлакый сыйфатлар, мәрхәмәтлелек кебек гомумкешелек кыйммәтләрен раслый, ә мәкер һәм явызлыкны кире кага. Язучының әсәрләре бүгенге көндә дә актуаль. Бөек шагыйрьләребез М.Акмулла, Г.Тукайлар да язучы иҗатына югары бәя биргәннәр. Башка язучыларның әсәрләрен өйрәнгәндә дә, Р.Фәхреддин фикерләренә таяну отышлы. Мәсәлән, Г. Исхакыйның “Кәләпүшче кыз” әсәрен өйрәнеп бетергәч, ниндидер нәтиҗәләр чыгарганчы, укучылар өйдә ата-аналарының балаларга карата булган вазифаларын язып алып киләләр. Укытучы, юнәлеш итеп, халык педагогикасына, мәгърифәтче язучылар киңәшләренә колак салырга куша. Һәм менә укучылар Р.Фәхреддин хезмәтләреннән нинди киңәшләр алырга мөмкиннәр:

* ата-ана баласын хәләл ризык белән тукландырсын;
* бала тугач, дини гадәтләр буенча матур вә мәгънәле исем кушсын;
* ир бала булса, сөннәтле итсен;
* бала 7 яшеннән дини белемнәрне өйрәнсен, сүрәләр ятласын;
* ата-ана баласының яхшы дус табуын дикъкать итсен, чөнки начар иптәш баланы юлдан яздыра;
* өйләнү яшенә җиткәч, дөрес итеп өйләндерсен һ.б.

Күргәнебезчә, галимнең һәр фикере ислам кануннары белән дә аваздаш. Хөрмәтле әти-әниләр! Газиз балаларыбызны тәрбияләүдә дөрес кыйбла - Р.Фәхреддин хезмәтләрендә икәнлекне истән чыгармыйк. Аның: “Тәрбиясе булмаган җирдә гүзәл ашлык җитешмәгән кебек, тиешле тәрбия бирелмәгәнлектән, гүзәл кеше дә җитешмәс,”- дигән асыл сүзләре, һәрчак исебездә булып, эш-гамәлләребезгә дөрес юнәлеш биреп торсын иде.

**Файдаланылган әдәбият**

1. Вил Казыйханов. Иманлы бала. Казан, 2003.
2. Ризаэддин бине Фәхреддин. Җәвамигуль-Кәлим шәрхе. Казан, 1995.
3. Ризаэддин бине Фәхреддин. Нәсыйхәт. Казан, 2004.